
Paratextus és szubtextus kapcsolata Wes Anderson Kutyák szigete című filmjében

Jelen írásműben Wes Anderson Kutyák szigete című filmje szubtextusát, paratextusát és a kettő kapcsolatát vizsgálom. Az animációs filmekre jellemző látványvilág és karakterek segítenek elvonatkoztatni a filmben megjelenő komoly témáktól, így sokan gyermekeknek szánt tartalommal asszociálják őket. Az animációs filmekbe gyakran rejtenek a rendezők nem gyermekeknek való tartalmakat, ezzel szubtextuális jelentést hoznak létre. A rejtett üzenet felfedését segítik a filmen belül, kívül és annak határán található paratextusok, melyek központi szerepet játszanak a rejtett jelentés felfedezésében és interpretációjában.
Kvalitatív tartalomelemzéssel kutattam a film para- és szubtextusát.
Először a film rejtett jelentését vizsgáltam. A szubtextusban a holokauszt, genocídium és önkényuralom témáit fedeztem fel. A film paratextusának elemzésénél epi- és peritextusait vizsgáltam. Epitextusként a rendező előző filmje gyártásánál történt vitát, a kritikákat, az előzetest és a plakátokat vizsgáltam. Peritextusok közül a film címét, színeit, zenéjét, látványvilágát végül a rendező és színészek neveinek paratextuális üzenetét kutattam.
A film jelentős paratextusai: kritikák, színei, látványvilága, zenéje, előzetese, plakátjai, a rendező neve és a stáb kiléte. A paratextus és a szubtextus kapcsolatban áll egymással, ugyanis a paratextus tartalmazza a rejtett jelentés részleteit. A paratextus értelmezési és kereskedelmi funkciókat lát el, amelyek az értő befogadókat segítik a rejtett tartalom dekódolásában, illetve a film megtekintése melletti vagy elleni döntésükben. A szubtextus felfedésében az értelmezési funkciót ellátó paratextusok játszanak szerepet.



